《题张耻独手卷》
明代·朱浙

独行不愧影，独寝不愧衾。我诵古人言，应知古人心。

古人几千载，其心垂至今。伏地雷惊蛰，闻天鹤在阴。

勿谓独不知，俨若鬼神临。勿谓独不彰，殷若钟磬音。

所以君子人，幽独在所钦。夫君号耻独，兹意一何深。

逝将书户牖，庶用存规箴。性情时静观，义理日幽寻。

毋使尔茅滋，望致蓁莽侵。童冠相追随，读书松桂林。

人事多乖违，出入昴与参。君游碧海涯，我老青云岑。

秋山风日佳，蓬萍偶盍簪。抚卷索我诗，引吭为君吟。

务学贵得朋，独知岂所任。静定恒自持，狂驰谁共禁。

愿言崇令德，致重比南金。

作者简介：（1486—1552）福建莆田人，字必东，号损岩。嘉靖二年进士，授御史。帝亟欲尊生母，而群臣必欲帝母昭圣皇太后，浙亦上疏力争。帝怒，立捕至内廷，除名为民。有《天马山房遗稿》。